Die feirich Geis

De Müller Matz der wa jo a

mit 14 Johr schunn ongefah

uff da Grub Luisedahl

mit vill onnre on da Zahl.

Dort hadd er gehadd im nu

de Nome als e groß Filou.

So war er meh als ihm lieb

schunn ball bekonnt im gonz Betrieb.

Uff da Schicht ob frie ob schbät

imma hadda KInepp geträht.

So ging das schun ball dreissich Johr,

bis das passiert iss midd demm Rohr.

De Matz weil iwwamiedich eidel,

geht mit me Rohr im Provibeidel

on Feierobend durch es Door

doch stond de Sippo do devor.

Der saad zum Matz bischde nimme kloor

konnscht doch nidd raus do midd demm Rohr

ich glaab das do wird fier dich deier

jetzt kummschde midd zum Owasteia

Der hadd sich das Stick Rohr betracht

und sich gefrood was wohl der Matz mit macht.

Donn saad er zu em Matz dem Dolle

du derfscht das Rohr midhemm jetzt holle

wenn de im Kopp bischd so gesund

unn saascht ma jetzt e gudda Grund.

Do saad de Matz ich bin noch kloor

unn brauch das Rohr jetzt dodevor

unn das iss doch e gudda Grund.

Mei Geis die hadd in ihrem Schlund

e Gruwelomp wies jeda kennt

unn bees iss das die Lomb noch brennt.

Jetzt muss ich hemm midd demm Stick Rohr

unn schiebs der Geiss donn dodefor

vunn hinne rinn in ihren Darm

suncht gridd die Geiss ma doch zu warm.

Donn bloos die Gruwelomb ich aus

sunscht brennt ma ab jo noch mei Haus

weil jetzt do sputzt die Geiss jo Feia

unn dobei gäb ma doch die Sach zu deia.

Do saad de Steia zu ihm knapp

jetzt holl das Rohr unn hau nur schnell midd ab,

suncht kummschde morje noch unn machscht uns weis,

du häddscht dehemm e feirich Geiss.

Reiner Thielen